બીજી ચિંતાજનક વાત એ છે કે ત્રાસવાદી સંગઠન આઇએસઆઇએસ હિંદુસ્તાની મુસલમાનોને આકર્ષિત કરવાનો પ્રયાસ કરી રહ્યું છે. અત્યાર સુધીમાં બે ડઝન કરતાં વધુ ભારતીય યુવાનો આઇએસઆઇએસના કબજાવાળા વિસ્તારોમાં પહોંચી ચૂકયા છે. તેમાં ભારતમાં વસતા અને વિદેશમાં વસતા ભારતીયોનો પણ સમાવેશ થાય છે. ઇરાક અને સિરિયાની સરહદ સાથે જોડાયેલા એક વિશાળ વિસ્તાર પર આઇએસઆઇએસનો કબજો છે. મહારાષ્ટ્રના કલ્યાણના અરિબ માજિદ અને કતારમાં ભારતીય મૂળની એક ર૦ વર્ષીય યુવતી આઇએસઆઇએસના ગઢની મુલાકાત લઇને પરત આવી ચૂકી છે. વધુને વધુ ભારતીય યુવાનો આઇએસઆઇએસમાં ભરતી થઇ રહ્યા છે.